CELEX: C2005/045/56
Language: el
Date: 2005-02-19 00:00:00
Title: Υπόθεση T-458/04: Προσφυγή της Au Lys de France κατά της Επιτροπής των Ευρωπαϊκών Κοινοτήτων, που ασκήθηκε στις 22 Νοεμβρίου 2004

19.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 45/25
            
         Προσφυγή της Au Lys de France κατά της Επιτροπής των Ευρωπαϊκών Κοινοτήτων, που ασκήθηκε στις 22 Νοεμβρίου 2004
   (Υπόθεση T-458/04)
   (2005/C 45/56)
   Γλώσσα διαδικασίας: η γαλλική
   Η εταιρία Au Lys de France, με έδρα το Le Raincy (Γαλλία), εκπροσωπούμενη από τον δικηγόρο Guy Lesourd, άσκησε ενώπιον του Πρωτοδικείου των Ευρωπαϊκών Κοινοτήτων στις 22 Νοεμβρίου 2004 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, με όλα τα έννομα αποτελέσματα, την απόφαση της Επιτροπής της 17ης Σεπτεμβρίου 2004.
            
         Λόγοι ακυρώσεως και κύρια επιχειρήματα
   Η προσφεύγουσα ασκούσε λιανική εμπορία στον αεροσταθμό του αερολιμένα Paris/Charles de Gaulle. Υπέβαλε προς την Επιτροπή καταγγελία σχετικά με καταχρηστική εκμετάλλευση δεσπόζουσας θέσεως, κατά την έννοια του άρθρου 82 ΕΚ, από τον δημόσιο φορέα Aéroports de Paris στην αγορά των εμπορικού χαρακτήρα παραχωρήσεων δημόσιας ιδιοκτησίας στον χώρο ενός αερολιμένα.
   Με την προσβαλλόμενη απόφαση, η Επιτροπή ενημέρωσε την προσφεύγουσα ότι για την καταγγελία δεν φαίνεται να υπάρχει επαρκές κοινοτικό συμφέρον προκειμένου να δικαιολογηθεί η κίνηση επίσημης έρευνας.
   Προς στήριξη της προσφυγής της, η προσφεύγουσα επικαλείται, πρώτον, νομικό σφάλμα καθώς και πρόδηλο σφάλμα εκτιμήσεως κατά την εκτίμηση της υπάρξεως επαρκούς κοινοτικού συμφέροντος. Κατά την προσφεύγουσα, η Επιτροπή, διαπιστώνοντας την έλλειψη επαρκούς κοινοτικού συμφέροντος για τη συνέχιση της εξετάσεως της υποθέσεως καθώς και διαπιστώνοντας την ύπαρξη επαρκούς προστασίας των δικαιωμάτων της προσφεύγουσας ενώπιον των εθνικών δικαστηρίων, υπέπεσε σε σφάλμα.
   Δεύτερον, η προσφεύγουσα επικαλείται την ύπαρξη ανεπαρκούς αιτιολογίας κατά παράβαση του άρθρου 253 ΕΚ, καθόσον η Επιτροπή δεν απάντησε σε διάφορα στοιχεία της επιχειρηματολογίας της προσφεύγουσας.
   Τρίτον, η προσφεύγουσα επικαλείται παράβαση του άρθρου 82 ΕΚ, καθόσον η Επιτροπή αρνήθηκε να εξετάσει την καταγγελία ενώ, κατά την προσφεύγουσα, υφίσταται καταχρηστική εκμετάλλευση δεσπόζουσας θέσεως.